Diari Oficial de la Generalitat Valenciana


Sumari del DOGV 6397, del 15-11-2010 (2010/12306)

ORDE 14/2010, de 8 de novembre, de la Conselleria de Solidaritat i Ciutadania, per la qual es convoquen, per a l'any 2011, subvencions a programes, projectes i microprojectes en matèria de cooperació internacional per al desenrotllament, i en matèria de codesenrotllament, que realitzen organitzacions no governamentals per al desenrotllament (ONGD).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6397

Data del DOGV
:   15-11-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/12670


Data del document
:   08-11-2010

Organisme emissor
:   Conselleria de Solidaritat i Ciutadania

Tipus de document
:   Ordre

Anàlisi jurídica

 Descriptors 

:   * ajuda pública

ORDE 14/2010, de 8 de novembre, de la Conselleria de Solidaritat i Ciutadania, per la qual es convoquen, per a l'any 2011, subvencions a programes, projectes i microprojectes en matèria de cooperació internacional per al desenrotllament, i en matèria de codesenrotllament, que realitzen organitzacions no governamentals per al desenrotllament (ONGD). [2010/12352]
D'acord amb el que establix la Llei 6/2007, de 9 de febrer, de la Generalitat, de Cooperació al Desenrotllament de la Comunitat Valenciana, i d'acord amb el que disposa el Decret 135/2010, de 10 de setembre, del Consell, pel qual s'aproven les bases per a la concessió d'ajudes en matèria de cooperació internacional per al desenrotllament.
Segons allò que s'ha assenyalat en l'article 47.11 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 juny de 1991, per raó del qual, els consellers corresponents establiran les oportunes bases reguladores de concessió de subvencions.
De conformitat amb el que preveu el Decret 198/2009, de 6 de novembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, així com en el Decret 91/2010, de 21 de maig, del Consell, pel qual s'aprova el Reglament Orgànic i Funcional de la Conselleria de Solidaritat i Ciutadania,
ORDENE
Primer
Convocar subvencions a organitzacions no governamentals per al desenrotllament (ONGD) per al cofinançament de les següents modalitats de:
- Actuacions de programes, projectes i microprojectes en matèria de cooperació per al desenrotllament que s'han de dur a terme en països i poblacions estructuralment empobrits. (Línia T2324)
- Actuacions de programes, projectes i microprojectes de codesenrotllament que s'han de dur a terme, tant en l'àmbit territorial de la Comunitat Valenciana com en aquells països i poblacions estructuralment empobrits que siguen emissors de fluxos migratoris cap a la nostra Comunitat, considerats prioritaris per a la promoció del codesenrotllament en la present convocatòria. (Línia T6556)
Segon
1. Aprovar les bases per les quals es regula esta convocatòria, que s'inclouen com a annex I de la present orde.
2. És d'aplicació a la present convocatòria el Decret 135/2010, de 10 de setembre, pel qual s'aproven les bases per a la concessió d'ajudes en matèria de cooperació internacional per al desenrotllament, el Decret Legislatiu de 26 de juny de 1991, del Consell, pel qual s'aprova el Text Refós de la Llei d'Hisenda Pública de la Generalitat Valenciana, la Llei 38/2003, de 17 de novembre, General de Subvencions, i el Reglament General de Subvencions, aprovat pel Decret 887/2006, de 21 de juliol.
Tercer
1. Les subvencions concedides per raó d'esta convocatòria seran sufragades amb càrrec al capítol IV, línia de subvenció amb codi comptable T6556, del programa 38.97.96.989.99 Cooperació Internacional al Desenrotllament, del Pressupost de la Generalitat per a 2011, per un import global màxim de 2.760.450 euros, i al capítol VII, línia de subvenció amb codi comptable T2324 del programa 16.17.69.403.93 Cooperació Internacional al Desenrotllament, Pressupost de la Generalitat per a 2011, per import global màxim de 7.278.037 euros, estant condicionada la seua concessió a l'existència de crèdit adequat i suficient en els esmentats Pressupostos de la Generalitat per a 2011, de conformitat amb el que disposa l'Orde de 26 de setembre de 1994, sobre tramitació anticipada d'expedients de gasto de la Conselleria d'Economia i Hisenda.
2. Del total dels fons disponibles en esta convocatòria per a la modalitat de cooperació internacional per al desenrotllament, el 75%, com a mínim, es destinarà als països o poblacions prioritaris d'acord amb les prioritats geogràfiques assenyalades en la base 3.2 de l'annex I d'esta convocatòria.
3. Al mateix temps, almenys el 20% dels fons previstos en esta convocatòria per a la modalitat de cooperació internacional per al desenrotllament, es destinarà als països menys avançats (PMA), segons la classificació realitzada per les Nacions Unides.
Quart
1. Les subvencions que s'han de concedir per la present convocatòria no precisen notificació a la Comissió Europea, per no reunir els requisits recollits en l'article 107 del Tractat de Funcionament de la Unió Europea, ja que les dites subvencions s'atorguen a entitats sense finalitat lucrativa, registrades a més com a organització no governamental per al desenrotllament (ONGD), per a la realització de projectes de cooperació al desenrotllament, amb un alt contingut social, les accions subvencionades de les quals no suposen cap avantatge econòmic, ni desenrotllament d'activitat econòmica en el mercat relacionada amb l'oferta de béns o servicis.
2. Per tant, amb la percepció de les esmentades subvencions no hi ha possibilitat de falsejament de la competència que afecte els intercanvis comercials entre estats membres, als efectes assenyalats en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.
Contra el present acte, que posa fi a la via administrativa, els interessats podran interposar, potestativament, recurs de reposició davant del mateix òrgan que l'ha dictat, en el termini d'un mes, comptador des de l'endemà de la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que dóna la Llei 4/1999, de 13 de gener, o bé, directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, de conformitat amb el que preveuen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
València, 8 de novembre de 2010
El conseller de Solidaritat i Ciutadania,
RAFAEL BLASCO CASTANY
ANNEX I
Bases per les quals es regula la convocatòria de subvencions dirigides a organitzacions no governamentals per al desenrotllament (ONGD) per al cofinançament de programes, projectes i microprojectes en matèria de cooperació internacional per al desenrotllament, i en matèria codesenrotllament
Base 1. Objecte de la convocatòria
1. És objecte de la present orde, convocar subvencions a organitzacions no governamentals per al desenrotllament (ONGD), per al cofinançament de les següents modalitats de:
- Actuacions de programes, projectes i microprojectes de cooperació per al desenrotllament que s'han d'executar en països i poblacions estructuralment empobrits.
- Actuacions de programes, projectes i microprojectes de codesenrotllament que s'han d'executar, tant en l'àmbit territorial de la Comunitat Valenciana com en aquells països i poblacions estructuralment empobrits que siguen emissors de fluxos migratoris cap a la nostra Comunitat.
Les diferents accions que s'han de subvencionar hauran de tindre com a objecte alguna de les finalitats previstes en el Pla Director de la Cooperació Valenciana 2008-2011, aprovat mitjançant un Acord del Consell de la Generalitat de 28 de desembre de 2007 (DOCV núm. 5673, de 04.01.2008), i Pla Anual 2011.
Les diverses línies d'intervenció seran les següents:
A. Programes
Les subvencions que s'han de concedir per a la realització de programes no podran excedir 500.000 €, quantitat que s'elevarà a 600.000 € en el cas que siguen presentats i executats per una agrupació d'ONGD. El cost total del programa haurà de ser inferior a 625.000 € o a 750.000 € si es presenta per una agrupació d'ONGD.
La duració dels programes haurà d'estar compresa entre 18 i 48 mesos.
B. Projectes
La subvenció màxima que s'ha de concedir per projecte no podrà ser superior a 300.000 €. No obstant això, el límit màxim subvencionable s'amplia fins a 350.000 € per a els projectes que tinguen com a objecte específic el desenrotllament socioeconòmic amb enfocament de sobirania o seguretat alimentària, per a reduir la greu crisi alimentària mundial que afecta especialment els països estructuralment empobrits, problema directament vinculat a l'èxit del primer dels Objectius del Mil·lenni.
El cost total d'un projecte no podrà superar la quantia de 375.000 €, excepte en el cas que tinga com a objecte específic la sobirania i/o seguretat alimentària en el qual l'import del cost total s'eleva a 437.500 €.
El període d'execució dels projectes serà de fins a 24 mesos.
C. Microprojectes
L'import màxim de subvenció per cada microprojecte serà de 25.000 euros i el cost total del projecte no podrà ser superior a 31.250 €.
El període d'execució d'un microprojecte no serà superior a 12 mesos.
2. Modalitat. En tot cas, les entitats sol·licitants hauran d'assenyalar específicament si es tracta d'un programa, projecte o microprojecte de cooperació internacional per al desenrotllament o de codesenrotllament. En cas d'imputació incorrecta, l'administració podrà, d'ofici i prèvia comunicació a l'entitat sol·licitant, incloure el projecte presentat en la modalitat corresponent a l'efecte de la seua correcta valoració.
Base 2. Projectes exclosos
1. No seran subvencionables a través d'esta convocatòria les sol·licituds el contingut de les quals estiga clarament previst en les restants convocatòries de subvencions de la Generalitat, com són els que tinguen com a objecte l'acció humanitària, l'educació i sensibilització per al desenrotllament o la formació i investigació en la matèria. En el cas que això ocorreguera, l'administració d'ofici i prèvia comunicació a l'entitat sol·licitant, podrà incloure el projecte presentat en la valoració de la convocatòria corresponent, sempre que la sol·licitud haja tingut entrada abans que finalitze el termini de presentació de sol·licituds de la dita convocatòria.
2. Tampoc podran finançar-se actuacions que no oferisquen suficients garanties de viabilitat quan cesse el finançament extern.
3. No podran finançar-se a través de la modalitat de codesenrotllament béns o equips que siguen amortitzables o la vida útil dels quals siga superior a un any.
Base 3. Prioritats
3.1. Prioritats horitzontals i sectorials:
En els projectes que es presenten per al seu cofinançament, hauran de concórrer les prioritats horitzontals i sectorials d'acord amb el que establix la Llei 6/2007, el Pla Director de la Cooperació Valenciana 2008-2011, i Pla Anual 2011.
3.2. Prioritats geogràfiques
1. En la modalitat de cooperació internacional al desenrotllament, es cofinançaran únicament aquelles accions que tinguen com destinataris països o poblacions considerats prioritaris o d'atenció específica d'acord amb el que preveu el Pla Director de la Cooperació Valenciana 2008-2011, així com aquells que estiguen considerats en les classificacions de les Nacions Unides amb Índex de Desenrotllament Humà Baix o Països Menys Avançats.
Seran països prioritaris:
a). Amèrica Central i Carib: el Salvador, Guatemala, Hondures, Nicaragua, República Dominicana i Haití.
b). Sud-amèrica: Bolívia, Colòmbia, Equador i Perú.
c). Àfrica Subsahariana: Angola, Benín, Burkina-Faso, Etiòpia, Kenya, Moçambic, Uganda i Rwanda.
d). Magrib i Orient Mitjà: Algèria, el Marroc, la població sahrauí i els territoris palestins.
e). Àsia: Índia.
Seran països d'atenció específica:
a). Amèrica Central i Carib: Cuba, Mèxic, Panamà.
b). Sud-amèrica: Argentina, Brasil i Paraguai.
c). Àfrica Subsahariana: Camerun, Txad, Costa de Marfil, Guinea Bissau, Guinea Equatorial, Mali, Níger, República Democràtica del Congo, Senegal, Sierra Leone i Sudan.
d). Magrib i Orient Mitjà: Jordània, Mauritània i Tunis.
e). Àsia: Bangla Desh, Filipines i Thailàndia.
2. En la modalitat de codesenrotllament, els països prioritaris seran:
a). Amèrica Central i Carib: Cuba i República Dominicana.
b). Sud-amèrica: Argentina, Bolívia, Colòmbia, Equador i Perú.
c). Àfrica Subsahariana: Guinea Equatorial i Senegal.
d). Magrib: Algèria i el Marroc.
Podran finançar-se també projectes que tinguen com a destinataris altres països estructuralment empobrits sempre que disposen d'una representació significativa de població immigrant resident en la Comunitat Valenciana i s'acredite este extrem.
3.4. Altres prioritats
1. Es donarà prioritat al finançament dels programes i projectes:
a) Que complementen o reforcen plans estratègics d'intervenció.
b) Que incidisquen en l'augment de l'impacte de les accions recolzades en anteriors exercicis per la Generalitat.
c) Que es presenten d'acord amb les prioritats de desenrotllament dels països receptors de l'ajuda.
d) Que participen dos o més entitats amb capacitats complementàries, potenciant el treball en xarxa.
e) Que es demostre capacitat tècnica i experiència suficient de l'entitat sol·licitant en el sector o sectors d'intervenció i en l'àrea geogràfica.
f) Que presenten un pla de sostenibilitat que garantisca la continuïtat del projecte una vegada desapareguda l'ajuda externa.
g) Que tinguen una gran implicació de la població beneficiària en les diferents fases d'execució del projecte, o que incorporen immigrants residents a la Comunitat Valenciana en els processos d'identificació, disseny, execució, seguiment i avaluació d'estos valorant-se especialment la participació d'entitats sense finalitat lucrativa constituïdes legalment entre els fins socials de les quals es troben l'atenció i el suport d'immigrants residents a la Comunitat Valenciana, este últim, únicament en la modalitat de codesenrotllament.
h) Que compten amb una elevada implicació financera de l'entitat sol·licitant
i) El major percentatge de subvenció de la qual estiga destinada al país on es duga a terme l'execució del projecte, dins de la modalitat de cooperació internacional al desenrotllament i codesenrotllament que s'ha d'executar a l'exterior.
j) Que prevegen la realització d'una avaluació final externa de resultats i objectius quan no siga obligatòria segons les presents bases.
2. Així mateix, es prioritzarà la concessió de subvencions amb càrrec a esta convocatòria a favor d'aquelles entitats la seu estatutària o seu central de les quals es trobe dins del territori de la Comunitat Valenciana, així com d'aquelles la capacitat de gestió i estructura de les quals a l'efecte haja quedat acreditada, a través de l'adequada realització dels projectes i del correcte compliment de les obligacions dimanants de la percepció de subvencions en anys anteriors, dins del programa de cooperació internacional al desenrotllament de la Generalitat.
Base 4. Requisits generals per a les entitats sol·licitants
1. Per a concórrer a les ajudes convocades a través de la present orde, les organitzacions no governamentals de desenrotllament hauran de complir els requisits de l'article 10 i 11 del Decret 135/2010, de 10 de setembre de 2010, del Consell, pel qual s'aproven les bases per a la concessió d'ajudes en matèria de cooperació internacional per al desenrotllament, així com de l'article 13 de la Llei 38/2003, de 17 de novembre, General de Subvencions.
2. No s'admetran en la present convocatòria ni es podrà efectuar si és el cas el pagament de la subvenció, els projectes presentats per entitats que no hagen aportat dins del termini i la forma escaient la documentació justificativa de les subvencions rebudes en anteriors exercicis, o que es troben en procediment de reintegrament per via executiva.
Base 5. Requisits específics per a les distintes modalitats de subvenció i per a la presentació de sol·licituds en agrupació
A més dels requisits generals, les entitats sol·licitants hauran d'acreditar els punts següents, depenent de la modalitat de sol·licitud:
5.1. Programes
1. Experiència en la realització, individualment o en agrupació amb altres ONGD, almenys de quatre projectes de cooperació internacional en països en via de desenrotllament en la modalitat de desenrotllament.
No serà necessari acreditar l'experiència en el cas d'entitats que ja hagueren obtingut subvencions per a la realització almenys de dos projectes de cooperació per al desenrotllament, o d'un programa o gran projecte de cooperació internacional al desenrotllament en xarxa en anteriors convocatòries de la Generalitat.
2. En la modalitat de codesenrotllament, es requerirà l'execució individualment o en agrupació amb altres ONGD, de quatre projectes de codesenrotllament.
No serà necessari acreditar la dita experiència en el cas d'entitats que ja hagueren rebut subvencions en anteriors convocatòries del programa de cooperació per al desenrotllament de la Generalitat en la modalitat de codesenrotllament.
5.2. Projectes
1. Experiència en la realització, individualment o en agrupació amb altres ONGD, almenys de dos projectes de cooperació internacional en països en via de desenrotllament en la modalitat de cooperació internacional al desenrotllament.
2. En la modalitat de codesenrotllament, es requerirà l'execució individualment o en agrupació amb altres ONGD, de dos projectes de codesenrotllament, o si no n'hi ha, de quatre de sensibilització social o d'educació per al desenrotllament.
3. No serà necessari acreditar la dita experiència en el cas d'entitats que ja hagueren rebut subvencions en anteriors convocatòries del programa de cooperació al desenrotllament de la Generalitat.
5.3. Microprojectes
No serà necessari acreditació d'experiència.
5.4. Agrupació entitats
Quan una sol·licitud es presente per una agrupació d'ONGD, totes les entitats que la formen hauran de complir els requisits generals descrits en la base 4, com també les obligacions previstes en l'article 11.3 de la Llei 38/2003, de 17 de novembre, Llei General de Subvencions.
Quant a l'experiència exigida en les modalitats de programes o projectes, esta es podrà acreditar de forma individual o conjunta entre les ONGD que participen en l'agrupació.
Base 6. Presentació de sol·licituds
1. Per a cada programa, projecte o microprojecte haurà de presentar-se una sol·licitud, d'acord amb el model que figura com a annex II de la present orde, en el portal de la Generalitat () accedint als apartats «Guia Prop» - «Tràmits i Servicis», degudament emplenada i firmada pel representant legal de l'entitat.
La sol·licitud també podrà presentar-se per via telemàtica en el portal de la Generalitat () accedint als apartats «Administració On line» - «Guia Prop».
Per a poder tramitar electrònicament la sol·licitud, haurà de disposar de certificat digital ja siga de l'entitat, del president de l'entitat o del representant davant de la Conselleria. Tot això de conformitat amb les instruccions previstes en la pàgina web de l'Agència de Tecnologia i Certificació Electrònica (ACCV) ().
2. El lloc de presentació de les sol·licituds és la Direcció General d'Immigració i Cooperació al Desenrotllament, situat a la plaça Sant Nicolau, núm. 2 (46914 València) o qualsevol dels llocs que establix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
3. El termini de presentació de sol·licituds s'iniciarà l'endemà de la publicació de la present orde en el Diari Oficial de la Comunitat Valenciana i finalitza el 14 de desembre de 2010.
4. Cada entitat podrà presentar un màxim de dos sol·licituds per a cada una de les tres línies d'intervenció. En el cas que la sol·licitud es presente per una agrupació d'ONGD, este límit es computarà per a cada entitat segons el percentatge de participació assenyalat per estes.
5. En el cas de sol·licituds presentades per una agrupació d'ONGD, el model de sol·licitud el firmarà el representant de l'entitat designada com a líder.
6. Quan la sol·licitud no reunisca els requisits assenyalats en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, no l'acompanye la documentació preceptiva, es requerirà a l'entitat sol·licitant, d'acord amb el que establix l'article 71.1 de l'esmentada llei, perquè, en el termini de 10 dies, esmene la falta o acompanye els documents preceptius, amb indicació que, si no ho fera així, se'l considerarà desistit de la seua petició, prèvia resolució que haurà de ser dictada en els termes que preveu l'article 42 de la mencionada llei.
7. En el cas que la presentació de la sol·licitud i la resta de documents que l'han d'acompanyar es realitze per mitjans telemàtics, haurà d'acompanyar-se d'una declaració del responsable de l'entitat, tot això sense perjuí de posterior requeriment si és el cas de la documentació original o còpia compulsada per l'administració.
8. En el cas que determinada documentació es trobe en poder de l'administració, haurà d'emplenar-se declaració del responsable.
9. Tots els models normalitzats de documentació i annexos assenyalats en les presents bases, figuren en el portal de la Generalitat () accedint als apartats «Guia Prop» - «Tràmits i Servicis».
Base 7. Documents que han d'acompanyar a la sol·licitud
Juntament amb el model de sol·licitud, haurà de presentar-se preceptivament la següent documentació, de conformitat amb l'article 25 del Decret 135/2010, de 10 de setembre, del Consell. En el cas que una mateixa entitat sol·licite dos o més subvencions en la present convocatòria, la documentació relacionada en la present base només es presentarà juntament amb una de les sol·licituds, i s'indicarà expressament en la resta de sol·licituds a quina d'estes s'adjunta:
1. En el cas que no s'autoritze la Generalitat, certificats vigents, en original o còpia compulsada, d'estar al corrent en el compliment de les obligacions fiscals i amb la Seguretat Social emesos per l'Agència Estatal d'Administració Tributària, la Conselleria d'Economia, Hisenda i Ocupació i la Tresoreria de la Seguretat Social.
2. Original de la declaració de la persona responsable de l'entitat sol·licitant, de no ser deutor per reintegrament de subvencions de la Generalitat i de no incórrer en les incompatibilitats i prohibicions de l'article 13 de la Llei 38/2003, de 17 de novembre, Llei General de Subvencions, d'acord amb el model que figura en l'annex II.
3. Original de la declaració de la persona responsable de l'entitat sol·licitant de l'entitat, d'acord amb el model que figura en l'annex III de conformitat amb l'article 25.1.a) del Decret 135/2010, de 10 de setembre, del Consell, pel qual s'aproven les bases per a la concessió d'ajudes en matèria de cooperació internacional per al desenrotllament.
4. Quan siga necessari acreditar l'experiència d'acord amb la base 5, llista dels projectes realitzats, en la qual s'especifique el títol, dates d'execució, cost total en euros de cada un dels projectes, organismes finançadors i quantia de les subvencions concedides. Esta llista haurà d'anar acompanyada de la documentació expedida per una administració pública o organisme oficial, que acredite fefaentment la realització dels projectes.
5. Organigrama, delegacions en la Comunitat Valenciana i relació del personal laboral. En el cas que l'entitat sol·licitant no tinga treballadors per compte d'altri, declaració jurada pel representant de l'entitat d'esta circumstància, juntament amb la documentació que acredite la seua capacitat per a la realització de les activitats necessàries per a aconseguir els fins de les subvencions o ajudes convocades, com ara precontractes, llista de personal voluntari o qualsevol altres aptes per a tals fins.
6. Només quan es tracte d'una entitat que en el passat no ha obtingut subvencions de la Generalitat o quan se sol·licite la transferència dels fons a un nou compte que no figure donat d'alta en la base de dades de la Generalitat, serà necessari aportar la fitxa de manteniment de tercers, de conformitat amb model normalitzat, i còpia compulsada de la targeta d'identificació fiscal. Així mateix, haurà de presentar-se acompanyat del certificat de l'entitat bancària que acredite la titularitat del compte bancari, així com de la còpia del document d'identitat i del poder de representació de qui firme la fitxa de manteniment de tercers.
De conformitat amb el que establix l'article 5.1 del Decret 165/2010, de 8 d'octubre, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic, es podrà autoritzar a la Conselleria a sol·licitar les seues dades d'identificació, per mitjà de declaració respecte d'això, de manera que únicament siga necessari aportar el DNI en el cas que no es preste la dita autorització.
7. En el cas que els sol·licitants no tinguen la seua residència fiscal en territori espanyol, hauran de presentar un certificat de residència fiscal emés per les autoritats competents del seu país de residència.
Base 8. Documentació tècnica de l'entitat i del programa, projecte o microprojecte
Juntament amb el model de sol·licitud i la documentació assenyalada en la base 7, hauran d'aportar-se per a cada una de les sol·licituds els documents detallats a continuació, en paper i en format electrònic, pdf o compatible Word necessaris per a la correcta valoració de la sol·licitud, de conformitat amb l'article 26 del Decret 135/ 2010, de 10 de setembre, del Consell:
1. Formulari d'identificació, firmat pel representant legal, d'acord amb el model que figura com a annex IV, amb una identificació i formulació precises.
2. Així mateix, en el supòsit de presentar-se per una agrupació d'entitats, s'ha d'aportar una memòria en què s'indiquen les activitats anteriors, en les quals, si és el cas, han participat conjuntament i el grau d'intervenció de cada una en l'execució del projecte per al qual se sol·licita subvenció, fent constar la seua participació en el cofinançament, activitats que s'hi han de dur a terme i la seua distribució, si n'hi ha, de la subvenció sol·licitada. També s'indicarà l'entitat que, com a representant de l'agrupació, ha de presentar els informes i justificacions d'execució del projecte de cooperació i responsabilitzar-se'n.
3. Factures pro forma, pressupostos professionals o peritatges sobre els costos per unitat dels recursos que s'han d'utilitzar i de manera excepcional, en el cas que no puga disposar-se de documents acreditatius respecte d'algun concepte de gasto, informe justificatiu d'esta impossibilitat.
4. Si el projecte s'executa en l'exterior, estatuts i inscripció del soci local davant de l'administració competent que acredite la seua capacitat jurídica i d'obrar en el país d'execució de l'actuació, quan siga una entitat privada. Així com una llista d'activitats o projectes executats en la zona específica de la intervenció.
5. Document en què conste la conformitat del soci local en l'execució del projecte i que detalle els termes de col·laboració entre l'entitat sol·licitant i el soci local.
6. Documentació acreditativa de la titularitat i el règim de propietat dels immobles vinculats al projecte, així com del valor d'estos.
7. Documentació acreditativa del valor de les contribucions en espècie dels socis locals, directament vinculades a la realització de la intervenció, si n'hi ha.
8. En el cas que el projecte comprenga la construcció de vivendes o infraestructures, s'hauran d'aportar els permisos d'obra o documents que acrediten la conformitat de les autoritats locals, en el supòsit de la modalitat de cooperació internacional al desenrotllament.
9. Memòria econòmica del projecte, d'acord amb el que establixen els articles 14, 15, 16, 17 i 18 del Decret 135/2010, de 10 de setembre, del Consell, que comprendrà un pla de finançament en què es justifique la contribució financera externa, així com la subvenció sol·licitada a la Generalitat, d'acord amb el model que figura com a annex V, on s'identifiquen els recursos necessaris, el nombre d'unitats de cada recurs, el preu per unitat, en la moneda local i en euros i l'import total del projecte.
10. Memòria de la institució, en la qual conste que l'entitat sol·licitant reunix les condicions de solvència i capacitat de gestió per a realitzar l'activitat objecte d'ajuda. Per a això, s'assenyalaran les activitats realitzades durant l'últim any natural anterior a la convocatòria, i s'inclourà balanç de situació, compte de pèrdues i guanys i memòria econòmica de l'any anterior, o els últims comptes aprovats i un esborrany dels comptes de l'exercici 2010, subscrit per persona autoritzada segons els estatuts i les fonts de finançament.
11. Projecte detallat, firmat pel representant legal, en el qual es concretarà l'activitat objecte de subvenció, amb inclusió del lloc i termini de realització, nombre de persones o entitats participants o intervinents i nombre d'assistents previstos.
12. Estudis d'identificació i diagnòstics previs a l'actuació que la justifiquen.
13. Estudis de viabilitat.
14. Pla de desenrotllament local dins del qual s'inserix l'actuació.
15. Informació sobre processos d'avaluació i sistematització realitzats en els últims tres anys.
16. Informació que done compte dels mecanismes amb què disposa per a fer públic els fons rebuts siguen públics o privats.
17. Carta o document de consentiment previ que informe de la població beneficiària i de la seua participació en les diferents etapes del projecte: disseny, execució, monitoreig i avaluació.
18. Documents d'estratègies de l'entitat dins de les prioritats del Pla Director de la Cooperació Valenciana 2008-2011 i de la Llei de Cooperació Internacional al Desenrotllament de la Comunitat Valenciana.
19. Documents estratègics: pla estratègic, programa, estratègia país, pla d'acció o un altre, que done informació sobre l'articulació del projecte per al qual se sol·licita finançament a la planificació institucional a llarg termini.
Base 9. Subvenció de costos indirectes
1. El percentatge màxim de costos indirectes finançables es fixa en el 8% de la subvenció concedida per la Generalitat.
2. Queda exclosa la possibilitat d'imputar a costos indirectes la reinversió dels interessos generats pels fons del projecte.
Base 10. Límits de gastos subvencionables
1. Els gastos de personal no podran superar l'import corresponent al 30% del cost del projecte.
2. La quantia màxima subvencionable del salari o preu per hora corresponent als professionals de la Comunitat Valenciana i del personal tècnic no podrà excedir 3.000 euros al mes.
3. Es considerarà gasto subvencionable, la realització d'una línia de base en els programes, per import màxim de 2.500 euros. Es considerarà línia de base el mesurament de la situació inicial o punt de partida en la qual es troba la població objectiu d'un projecte, que permetrà realitzar el seguiment i avaluar l'èxit aconseguit en els resultats previstos pel projecte. Així mateix, la informació de la línia de base permetrà valorar si els indicadors formulats són viables d'aconseguir i si és el cas, poder fer els reajustaments necessaris abans de començar l'execució del projecte.
4. Es considerarà gasto subvencionable la realització d'una avaluació final de resultats i objectius, amb els límits disposats en la base 20.
Base 11. Límits de finançament
1. Els projectes podran rebre de la Generalitat ajudes i subvencions fins a un màxim del 80% del cost total del projecte.
2. Una mateixa entitat, ja siga de manera individual o en agrupació amb altres ONGD, no podrà obtindre ajudes superiors a 600.000 euros en el conjunt de la convocatòria. En cas d'agrupació d'ONGD, es computarà el percentatge de participació assenyalat per les entitats
3. Si una determinada actuació, compresa al seu torn en un programa o projecte, obté subvenció del programa de cooperació al desenrotllament de la Generalitat, no podrà ser subvencionada en una altra modalitat de les previstes en les presents bases.
4. El percentatge de cofinançament d'un projecte quedarà fixat en el moment de l'aprovació de la quantia de la subvenció per la relació entre esta i el cost total del projecte que apareix en el formulari d'identificació original o, si és el cas, reformulat. Si després de l'efectiva execució del projecte, el cost total real resultara ser inferior al previst en un principi, la subvenció podrà ser objecte de minoració, de manera que el percentatge de cofinançament de la Generalitat es mantinga inalterat.
Base 12. Valoració de les propostes
1. Finalitzat el termini de presentació de sol·licituds i una vegada esmenades estes o transcorregut el termini per fer-ho, la Comissió Tècnica de conformitat amb la composició prevista en l'article 27.3 del Decret 135/2010, de 10 de setembre, del Consell, efectuarà la valoració de les propostes a fi de proposar la selecció de les que es consideren de major interés d'acord amb les prioritats a què es referixen les presents bases.
2. Com a element de deliberació la Comissió podrà utilitzar els informes tècnics elaborats pel personal de la Direcció General i/o una entitat externa, contractada a l'efecte.
3. L'avaluació prèvia en la modalitat de cooperació internacional al desenrotllament i codesenrotllament que s'ha d'executar a l'exterior, serà superada, en el cas que el programa, projecte o microprojecte arribe a una puntuació mínima global de 60 punts.
El total de la puntuació serà de 120 punts, que es distribuiran de la manera següent:
a) 15 punts, com a màxim, per la capacitat de gestió i experiència de l'ONGD sol·licitant.
b) 15 punts, com a màxim, per les característiques i grau d'implicació del soci local.
c) 70 punts, com a màxim, per la qualitat del projecte. A l'efecte, es tindrà en compte la qualitat del disseny, la pertinència del projecte al context i objectius del país on s'implementarà la intervenció, els factors condicionants del seu desenrotllament, la població beneficiària d'este, la seua viabilitat economicofinancera i la seua sostenibilitat futura.
d) 20 punts, com a màxim, en atenció a l'adequació de les actuacions de l'entitat als objectius i prioritats de la política de la Generalitat en matèria de cooperació internacional per al desenrotllament.
Per a això serà necessari aconseguir per cada un dels tres primers dels apartats anteriors, com a mínim, l'equivalent a la mitat de la seua puntuació respectiva.
4. En la modalitat de codesenrotllament, l'avaluació prèvia serà superada, en el cas que el programa, projecte i microprojecte s'execute en l'àmbit territorial de la Comunitat Valenciana, aconseguisca una puntuació mínima global de 60 punts sobre un total de 120, que es distribuiran de la manera següent:
a) 25 punts, com a màxim, per la capacitat de gestió i experiència de l'ONGD sol·licitant i, si és el cas, la participació d'immigrants i d'entitats sense finalitat lucrativa en alguna de les tasques relatives a la identificació, formulació, execució, seguiment o avaluació dels projectes.
b) 75 punts, com a màxim, per la qualitat del projecte. A l'efecte, es tindrà en compte el grau d'adequació del projecte a les prioritats i tipus de projectes subvencionables, la rellevància d'este, la metodologia, els beneficiaris, l'impacte i el pressupost.
c) 20 punts, com a màxim, en atenció l'adequació de les actuacions de l'entitat als objectius i prioritats de la política de la Generalitat en matèria de cooperació internacional per al desenrotllament.
Per a superar l'avaluació prèvia serà necessari a més aconseguir, per cada un dels dos primers apartats, com a mínim, l'equivalent a la mitat de la seua puntuació respectiva.
Base 13. Resolució del procediment
1. Basant-se en els informes tècnics i la valoració prèvia de les propostes, la Comissió Tècnica, formularà proposta de resolució i l'elevarà al conseller de Solidaritat i Ciutadania.
2. La resolució per la qual es concedisquen o deneguen les subvencions es publicarà en el Diari Oficial de la Comunitat Valenciana i en la pàgina web de la Conselleria de Solidaritat i Ciutadania.
3. Durant un període de tres mesos comptadors de la data de la publicació en el Diari Oficial de la Comunitat Valenciana de la resolució de concessió de les subvencions, els documents dels projectes presentats que no resulten subvencionats estaran a disposició de les entitats sol·licitants en la seu de la Direcció General d'Immigració i Cooperació al Desenrotllament perquè puguen ser retirats. Passat el dit termini, es destruiran.
Base 14. Obligacions de les entitats beneficiàries de subvencions
1. A més de les previstes en l'article 43 del Decret 135/2010, de 10 de setembre, del Consell, les entitats que han obtingut subvenció hauran d'aportar el model d'acceptació normalitzat o la reformulació del projecte en el supòsit previst en la base següent. Transcorregut este termini sense que s'haja presentat la documentació anterior, s'entendrà que el sol·licitant renuncia a l'ajuda i es dictarà una resolució deixant sense efecte la subvenció concedida.
2. Sense perjuí d'allò que s'ha assenyalat en el punt anterior, qualsevol sol·licitant podrà renunciar a la subvenció abans del lliurament dels fons, de manera expressa i per escrit presentat en el termini de 10 dies hàbils següents a la publicació de la resolució de concessió. Si la renúncia es produïx després d'haver percebut la subvenció concedida, haurà de reintegrar-se la quantitat percebuda més els interessos legals corresponents.
3. En les subvencions destinades a la realització d'un programa o un projecte serà obligatori realitzar una avaluació final de resultats i objectius en els termes que preveu la base 20 de la present convocatòria.
4. Serà obligatòria la realització d'una línia de base en tots els programes finançats en la present convocatòria, en els termes disposats en la base 20.
Base 15. Reformulació del projecte
1. Suposa l'acceptació de la subvenció i ha de realitzar-se en el termini de 10 dies hàbils des de la publicació de la resolució de concessió per mitjà de la presentació d'un nou formulari d'identificació, en suport escrit i en format electrònic, pdf o compatible Word, així com la descripció dels termes en què s'efectua la reformulació i una nova memòria econòmica adaptada als canvis pressupostaris realitzats.
2. La contribució financera externa, davall qualsevol de les formes previstes en l'article 14 del Decret 135/2010, de 10 de setembre, del Consell, es podrà ajustar proporcionalment a la reducció de la subvenció. En cap cas este ajust podrà implicar un increment del percentatge de cofinançament de la Generalitat respecte del que apareixia en el projecte inicial.
3. En el cas de no presentar-se la reformulació del projecte en el termini abans indicat, s'entendrà que l'entitat beneficiària renuncia a la subvenció concedida, sense perjuí del que disposa l'article 76 de la Llei 30/1992, de 26 de novembre, de Règim Jurídic de les Administracions públiques i del Procediment Administratiu Comú.
Base 16. Inici de l'execució i lliurament anticipat de fons
1. Una vegada rebut el document d'acceptació de la subvenció concedida, l'administració podrà tramitar el lliurament del 100% de la subvenció concedida.
2. L'inici de l'execució del projecte podrà produir-se dins de l'any 2011 i, com a màxim, fins als tres mesos següents a la primera recepció dels fons, excepte autorització expressa de la Direcció General d'Immigració i Cooperació al Desenrotllament, atenent a circumstàncies especials concurrents en l'execució dels projectes. Una vegada es produïsca l'inici de l'execució del projecte subvencionat, haurà de ser comunicada tal circumstància per escrit a la Direcció General d'Immigració i Cooperació al Desenrotllament.
3. També haurà de ser comunicada a la Direcció General d'Immigració i Cooperació al Desenrotllament la data de la recepció de la subvenció concedida per la Generalitat en el termini dels 10 dies hàbils següents a l'ingrés d'aquella en el compte bancari assenyalat a l'efecte, i aportar original o fotocòpia compulsada de la transferència bancària. En esta mateixa comunicació, haurà d'indicar-se el compte bancari obert exclusivament per a les actuacions aprovades, a Espanya i acreditar que els fons rebuts s'han transferit a este compte.
Base 17. Informes de seguiment
1. Els beneficiaris de la subvenció hauran de presentar, per cada projecte subvencionat de duració superior a un any, un informe semestral sobre la marxa de l'execució d'este, segons model normalitzat disponible, en suport CD-ROM, en format pdf o compatible Word i llista de factures de gastos ordenades per partides.
2. El termini per a la presentació de l'informe semestral serà de 30 dies hàbils comptadors des de l'endemà al transcurs de cada semestre d'execució del projecte, d'acord amb la data d'inici comunicada a l'administració en els termes de la base 16.2.
3. Els informes semestrals no podran contindre sol·licituds de modificació del projecte subvencionat ni d'ampliacions de termini que requerisquen l'autorització prèvia i expressa de la Direcció General d'Immigració i Cooperació al Desenrotllament, sol·licituds que hauran de realitzar-se en document a banda, sense perjuí de la seua menció, una vegada autoritzats, en el corresponent informe semestral.
4. La Direcció General d'Immigració i Cooperació al Desenrotllament, de conformitat amb el que disposa l'article 40 del Decret 135/2010, de 10 de setembre, podrà realitzar el seguiment de la realització i gestió dels projectes subvencionats, tant en les seus de les entitats en la Comunitat Valenciana com en el terreny, a fi de verificar el grau de compliment de les actuacions.
Base 18. Finalització del projecte, informe final i documents que han d'acompanyar-lo
1. Els projectes es consideraran finalitzats una vegada transcorregut el termini d'execució previst en el formulari d'identificació del projecte.
2. El termini per a la presentació de l'informe final i la justificació dels gastos davant de la Direcció General d'Immigració i Cooperació al Desenrotllament serà de tres mesos a partir de la data de finalització del projecte o microprojecte i de sis mesos a partir de la data de finalització dels programes per ser preceptiva la realització d'avaluació tècnica de conformitat amb l'article 50.2 del Decret 135/2010, de 10 de setembre, del Consell.
3. L'informe final s'haurà d'emplenar en model normalitzat disponible, i podrà presentar-se en format digital, pdf o compatible Word, no sent necessària la seua presentació en suport paper en este cas, i s'hi haurà d'analitzar i avaluar la realització del projecte en el seu conjunt, de conformitat amb el contingut determinat en l'article 39.1.b) del Decret 135/2010, de 10 de setembre.
4. L'informe final haurà d'acompanyar-se dels documents següents:
a) Document del soci local indicant la repercussió del projecte, i si és el cas, l'acreditació de la propietat dels béns adquirits amb la contribució de la Generalitat.
b) Memòria econòmica justificativa del cost de les activitats realitzades amb el contingut previst en art. 46.b) del Decret 135/2010, de 10 de setembre, del Consell, en format compatible Excel.
Base 19. Justificació dels gastos
1. Es realitzarà de conformitat amb el que disposen els articles 44 i següents del Decret 135/2010, de 10 de setembre, del Consell, de bases per a la concessió d'ajudes en matèria de cooperació internacional per al desenrotllament, per mitjà de la presentació de compte justificatiu amb aportació de justificants de gasto, o si és el cas, simplificada, així com compte justificatiu amb informe d'auditor.
2. La modalitat de justificació haurà de comunicar-se a la Direcció General en el moment de la sol·licitud de la subvenció i en tot cas, amb caràcter previ a la finalització de l'execució del projecte. Si és el cas, el cost de l'auditoria externa estarà pressupostat en la sol·licitud de subvenció. L'entitat beneficiària haurà de comunicar a la Direcció General la designació de les persones que realitzen l'auditoria així com els termes en què es realitzarà l'auditoria, de conformitat amb l'article 74 del Reglament de la Llei General de Subvencions, a fi que prèviament l'administració preste la seua conformitat sobre l'adequació de la metodologia als criteris generalment admesos.
3. En el cas que siga necessari la presentació de documents justificatius, estos han de ser originals o còpies compulsades o confrontades. Esta documentació podrà ser substituïda per còpia simple o digitalitzada amb caràcter provisional, i haurà d'acompanyar-se de declaració del responsable en què s'indique el lloc del depòsit dels originals, la seua correspondència amb estos, així com el compromís d'aportar còpies degudament compulsades a requeriment de qualsevol òrgan de la Generalitat, ja siga gestor o de control.
4. La data de les factures i justificacions dels gastos amb càrrec a la subvenció de la Generalitat haurà d'estar compresa dins del termini d'execució real del projecte. Només s'acceptaran factures anteriors o posteriors, en no més de sis mesos, per als gastos de formulació i avaluació.
Base 20. Línia de base i avaluació final de resultats i objectius
1. Serà obligatòria la realització d'una avaluació final externa, en el termini de sis mesos com a màxim des de la data de finalització del projecte, per a totes les subvencions de programes, així com per a aquells projectes el cost total dels quals siga superior a 200.000 euros.
2. El cost finançable de l'avaluació final de tots els programes i projectes en què siga prescriptiva l'avaluació, serà del 3% com a màxim del total de la subvenció concedida.
3. El cost de l'avaluació estarà pressupostat en la sol·licitud de subvenció, la seua realització serà preceptiva per al tancament del projecte o programa i formarà part de l'expedient de justificació.
4. En els projectes de cooperació de cost total inferior a 200.000 euros, la realització d'una avaluació externa serà potestativa, podent sol·licitar part del seu finançament per una suma màxima de 3.000 euros.
5. L'entitat sol·licitant de la subvenció és responsable directa de la gestió de l'avaluació, la qual haurà de ser realitzada seguint les directrius de la Guia d'Avaluacions de la Direcció General d'Immigració i Cooperació al Desenrotllament.
6. Serà preceptiva així mateix, dins del límit de gasto subvencionable establit en la base 10, la realització d'una línia base en tots els programes finançats a través d'esta convocatòria, la qual es realitzarà de conformitat amb les pautes determinades en la Guia d'Avaluacions de la Direcció General d'Immigració i Cooperació al Desenrotllament.
Esta línia de base mencionada haurà de presentar-se per cada un dels programes que resulten subvencionats en el termini de 30 dies des de la publicació de la resolució de concessió a la Direcció General d'Immigració i Cooperació al Desenrotllament.
Base 21. Modificació del projecte
Qualsevol modificació del projecte, en els termes de l'article 41 del Decret 135/2010, de 10 de setembre, del Consell, comportarà la presentació, adaptats a les noves circumstàncies, d'un nou formulari d'identificació, en suport escrit i electrònic, en format pdf o compatible Word, així com, si és el cas, una nova memòria econòmica.
Base 22. Difusió de l'origen de les subvencions i accions de sensibilització social, educació per al desenrotllament i difusió pública del projecte
En el cas que la realització del projecte genere qualsevol tipus de documentació audiovisual o material imprés, una còpia d'este material haurà d'entregar-se a la Direcció General d'Immigració i Cooperació al Desenrotllament, durant el termini d'execució del projecte o bé a la seua finalització. La Generalitat queda autoritzada per a utilitzar el material audiovisual o imprés dels projectes subvencionats tant en la seua pàgina web, com en els documents que realitze, com ara memòries, plans anuals o presentacions, entre altres, de conformitat amb l'article 21 del Decret 135/2010, de 10 de setembre, del Consell.
Base 23. Reintegrament de les subvencions
1. En els supòsits previstos en l'article 37 de la Llei 38/2003 General de Subvencions, i en l'article 37 del Decret 135/2010, de 10 de setembre, del Consell, l'entitat beneficiària de la subvenció haurà de reintegrar, al compte restringit de la Generalitat 0049 1827 85 9104672309, les quantitats corresponents.
2. Els reintegraments voluntaris hauran de comunicar-se, amb informe raonat, de forma immediata al centre gestor competent en matèria de cooperació al desenrotllament, aportant a més l'original o fotocòpia compulsada de l'ingrés realitzat, i incloure's este informe juntament amb l'informe final que es presente una vegada finalitzada l'execució del projecte.